Aceste tăieri au făcut ca filmul să-și piardă cursivitatea în anumite porțiuni, mai ales în prima parte, deoarece au fost eliminate elementele de legătură. Vocea naratorului a reușit într-o oarecare măsură să acopere aceste goluri, dar spectatorii care nu cunosc textul literar și contextul istoric au dificultăți în urmărirea acțiunii. Unele secțiuni sunt mai lente precum cea care prezintă viața lui Valjean ca primar la Montreuil-sur-Mer sau cea care descrie evoluția poveștii de dragoste dintre Marius și Cosette, în timp ce altele sunt mai dinamice precum urmărirea lui Valjean de către Javert sau secvențele insurecției armate din Paris. Acțiunea este întreruptă de două flashback-uri: încredințarea Cosettei de către Fantine în grija soților Thénardier și Bătălia de la Waterloo în care Thénardier salvează viața colonelului Pontmercy.